
Két gyakori hazai békafaj ebihal denzitásával összefüggő biotikus és abiotikus tényezők vizsgálata a Pilis-Visegrádi hegységben

Dolgozatomban azt vizsgálom, hogy a környezet egyes biotikus és abiotikus elemei milyen összefüggést mutatnak az ebihalak egyedsűrűségével. A vizsgálatokat a Pilis-Visegrádi hegységrendszer efemer kisvizeiben végeztük el 2014 tavaszán. A két vizsgált faj a vizsgált kisvizek nagy részében előforduló barna varangy (Bufo bufo) és az erdei béka (Rana dalmatina) volt, de értékeltük a két faj együttes denzitásával összefüggő tényezőket is. Mértük a víztestek fizikai-kémiai paramétereit, az ebihalak táplálékául szolgáló bevonat mennyiségét, valamint az ebihalak ragadozóinak és versenytársainak számító állatcsoportok egyedsűrűségét. Eredményeink szerint a két faj közül csak a barna varangy ebihalak denzitása korrelált a felmért tényezők némelyikével, a kisebb egyedsűrűségben talált erdei békáé nem. A barna varangy ebihalak denzitása azokban a tavakban volt nagyobb, ahol magasabb volt a pH, több a csíkbogár imágó, és kevesebb a pióca. Továbbá, az össz ebihal denzitás azokban a vizekben volt magasabb, ahol a táplálékot adó bevonat biomasszája nagyobb volt. Ezek az eredmények arra utalnak, hogy az ebihalak denzitását több környezeti tényező befolyásolja, ugyanakkor ezek a hatások különbözhetnek az egyes fajok között. További vizsgálatok szükségesek a befolyásoló tényezők közötti komplex kapcsolatrendszer feltárásához.



